# בבית משפט השלום ת.א.

# בתל אביב יפו

**התובעת: XX XXX ת.ז**

מרח'

ע"י ב"כ  עוה"ד XXXXX   
 מרח' XXXXX, פתח תקוה XXXXX

טל':XXXXX- 03, פקס:03-XXXXXX

דוא"ל: XXXXXXX@gmail.com

**- נ ג ד -**

**הנתבעים**: **1. מכון XXXXXXX**

**2. חברה XXXXX**

**מהות התביעה: נזקי גוף, רשלנות רפואית.**

**סכום התביעה: לא קצוב – עד גבול סמכות בית משפט השלום.**

## כתב - תביעה

**מבוא**

התובעת פנתה אל הנתבע 1 לביצוע טיפול אסתטי להסרת שיער מגבה, בטנה ורגליה. בעקבות הטיפול הרשלני, שלא צלח, נותרו לתובעת כוויות שהותירו לה כתמים מלבניים לאורך רגליה, ונכות נפשית אותה תיאלץ לסבול כל חייה.

עובר לטיפול לא טרחו עובדי הנתבע 1 ליידע את התובעת על הסיבוכים הכרוכים בביצועו, ובמיוחד כי עלולים להיגרם לה בעקבותיו כוויות ו/או כתמים נרחבים, על פני שני השוקיים והירכיים. לו הייתה התובעת יודעת כי זו עלולה להיות תוצאת הטיפול, לא הייתה מסכימה לעבור אותו.

**הצדדים**

1. התובעת, ילידת XXXXX, רווקה, תהא מיוצגת ע"י ב"כ כמפורט לעיל וכתובתה למסירת כתבי בי–דין הינה ככתובתה של ב"כ הנ"ל.

1. הנתבע 1 (להלן: "**המכון**"), הינו מכון במסגרתו מבוצעים טיפולים קוסמטיים ואסתטיים, לרבות טיפולים להסרת שיער.
2. הנתבעת 2 הינה חברת ביטוח בע"מ, אשר בזמנים הרלבנטיים לתביעה ביטחה את הנתבע 1 ואת עובדיו בביטוח אחריות מקצועית.

**העובדות**

1. התובעת, אישה צעירה, נאה ורווקה, פנתה אל הנתבע 1 לביצוע טיפולים אסתטיים להסרת שיער מגבה, בטנה ורגליה. את הטיפולים החלה התובעת לעבור ביום XXXXX. הטיפולים בוצעו באמצעות מכשיר מסוג mp4.
2. בפגישתה של התובעת עם מנהלת הנתבע 1 ביום XXXXX, לפני תחילת הטיפול, היא הוחתמה על טופס הסכמה לטיפול, המצורף **כנספח א'** לכתב התביעה (עמ' 12). בטופס ההסכמה נכתב במפורש, כי תופעות הלוואי של הטיפול כמו גלדים או פיגמנטציה, הינן זמניות וימשכו לכל היותר בין 3 ל- 6 חודשים. בשום שלב לא קיבלה התובעת הסבר, בעל פה או בכתב, כי הטיפול עלול להותיר לה כוויות ו/או כתמים מלבניים לכל אורך רגליה, שימשכו למעלה משנה. הטופס אף לא נחתם על ידי מי מעובדי המכון.
3. לו היתה התובעת יודעת כי הטיפולים עלולים לגרום לכתמים כה מכערים ולמשך זמן כה ממושך, לא היתה מסכימה לעבור אותם, ובוודאי שלא אצל הנתבעים.
4. לתובעת בוצעו אצל הנתבעים מספר טיפולים להסרת שיער.
5. ביום XXXXX בוצע לתובעת "טיפול" חמישי על ידי מטפלת בשם מ. המטפלת החלה בהסרת השיער מהירכיים לכיוון השוקיים ולאחר מכן לבטן בעוצמה של 20 ג'אול, עוצמה גבוהה מזו שבוצעה לה עד כה. הטיפול נמשך 100ms. במהלך הטיפול התלוננה התובעת באזני המטפלת שוב ושוב על כאבים וצריבה באזורי הטיפול, אך זו התעלמה מתלונותיה והמשיכה לבצעו.
6. בתום הטיפול היה הכאב עז ביותר, מלווה בתחושת שריפה, והתובעת הבחינה כי על השוקיים, הירכיים והבטן הופיעו כתמים מלבניים אדומים ונפוחים.
7. במשך כחצי שעה שכבה התובעת במכון כשהיא בוכה מעוצמת הכאבים. היא קיבלה אדויל לשיכוך הכאבים. רק לאחר מכן, בקושי רב, היא הצליחה ללבוש את מכנסיה ובקושי נהגה לביתה.

התיעוד מהמכון מצ"ב **כנספח ב'** לכתב התביעה (עמ' 13-14).

1. בשום שלב לאחר הטיפול לא קיבלה התובעת ממי מעובדי הנתבעים כל הנחיה לגבי שימוש בתכשירים לכוויות ועל מנת למנוע צלקות.
2. התובעת המשיכה לסבול מכאבי תופת ומתחושת שריפה, ולא הצליחה ללבוש מכנסים או לשכב על הבטן. היא התהלכה רק בקושי.
3. למחרת הופיעו באזור הטיפול גם שלפוחיות.
4. התובעת פנתה למוקד רפואי של קופת החולים מכבי שם נאמר לה כי היא סובלת מכוויות. התובעת הונחתה למרוח סילברול ולחבוש את אזורי הכוויות.

התיעוד הרפואי מהמוקד הרפואי מצ"ב **כנספח ג'** לכתב התביעה (עמ' 15-18).

1. במשך כשבוע לאחר הטיפול הייתה התובעת רתוקה למיטתה. היא לא הלכה לעבודתה, לא יכלה לבצע שום פעילות מפעילויות היומיום השגרתיות, נטלה תרופות, מרחה משחה על הכוויות ולא יכולה הייתה לבצע את מטלות משק הבית. התובעת נעזרה רבות בבני משפחתה שטיפלו בה, ורכשו עבורה תחבושות, תרופות ומשחות.
2. לאחר מספר שבועות התרפאו הכוויות, אך הן הותירו על רגליה של התובעת כתמים מלבניים נרחבים אדומים וסגולים, שהלכו והתבהרו בשנה שלאחר מכן עד אשר הפכו לכתמים בהירים מלבניים. רק כעבור כשנתיים ממועד הטיפול, היטשטשו הסימנים.

צילומים של התובעת מצ"ב **כנספח ד'** לכתב התביעה (עמ' 21-22).

1. ביום XXXXX נבדקה התובעת על ידי כירורג פלסטי שאיבחן, כי על ירכיה ושוקיה עשרות תבניות מלבניות של היפופיגמנטציה לאחר כוויה מדרגה ראשונה-שנייה ממכשיר הסרת השיער. הרופא הנחה את התובעת להימנע מחשיפה לשמש.

התיעוד מיום XXXXXX מצ"ב **כנספח ה'** לכתב התביעה (עמ' 23).

1. כתוצאה מהטיפול הרשלני, החלה התובעת לסבול מפגיעה בדמוי הגוף ובביטחון העצמי, חרדה ודיכאון. לאחר שנים ארוכות במהלכן לא סבלה מהפרעות אכילה, היא שבה לסבול מבולמיה.
2. פסיכיאטרית אצלה טופלה התובעת איבחנה, כי בעקבות הכוויות והכתמים שנותרו, חלה החמרה ניכרת במצבה הנפשי. הפסיכיאטרית מצאה, כי התובעת סובלת ממשבר נפשי שביטויו החמרה בסימפטומים של דיכאון, חרדה ובולמיה, כמו גם פגיעה בתחושת המסוגלות העצמית ובדימוי העצמי, אשר פגעו ביחסים החברתיים והרומנטיים של התובעת. הפסיכיאטרית המליצה כי התובעת תקבל טיפול נפשי הכולל פסיכותרפיה, טיפול פסיכיאטרי תרופתי וטיפול תזונתי.

התיעוד מהפסיכיאטרית מצ"ב **כנספח ו'** לכתב התביעה (עמ' 24).

1. עד היום נותרו לתובעת כתמים בהירים על פני השוקיים והירך מימין. התובעת סובלת מתחושת עקצוץ וגרד המתגברים בחום ובמאמץ.
2. בעקבות רשלנות הנתבעים נגרמה לתובעת נכות פלסטית זמנית בשיעור של 20% למשך כשנה, ונכות צמיתה בשיעור של 10% בגין הצלקות בהתאם לסעיף 75(1)ב' לתקנות המוסד לביטוח לאומי. בנוסף נותרה לתובעת נכות פסיכיאטרית צמיתה בשיעור של 15% בגין תמונה נפשית המגבילה את ההתאמה הסוציאלית ואת כושר העבודה באופן בינוני בהתאם לסעיף 34 (בין סעיף ב' ל ג') לתקנות המוסד לביטוח לאומי.
3. מסכת האירועים לעיל תקרא מעתה: **"האירוע**".

**העברת הנטל**

1. התובעת תטען כי היא אינה יודעת ואינה יכולה לדעת את הנסיבות העובדתיות שגרמו למקרה אשר גרם לנזק, מאחר ונזקה של התובעת נגרם באמצעות בדיקות ו/או כלים ו/או מכשירים ו/או שיטות טיפול שלנתבעים השליטה המלאה עליהם, וכי נסיבות אלו מתיישבות יותר עם המסקנה שהנתבעים לא נקטו זהירות סבירה מאשר עם המסקנה שהם נקטו זהירות סבירה.
2. התובעת תוסיף ותטען כי בנסיבות העניין חל הכלל של "הדבר מדבר בעדו", ו/או הכלל בדבר העברת נטל ההוכחה, הראיה והשכנוע שבפסיקה, בשל העדר ו/או חוסר ו/או ליקוי במסמכים רפואיים ו/או הכלל החל בעניינו של "דבר מסוכן" כמשמעותו בפקודת הנזיקין, ולפיכך יש להעביר את נטל ההוכחה, הראיה והשכנוע שהנתבעים לא גרמו באשמם לנזקיה של התובעת, על הנתבעים.

**הרשלנות וחוות הדעת**

1. התובעת מצרפת לכתב התביעה וכחלק בלתי נפרד ממנה את חוות דעתו של ד"ר מומחה לכירורגיה פלסטית, ואת חוות דעתה של ד"ר , מומחית בפסיכיאטריה.

חוות הדעת של ד"ר מצ"ב **כנספח ז'** לכתב התביעה (עמ' 25-26).

חוות הדעת של ד"ר מצ"ב **כנספח ח'** לכתב התביעה (עמ'27-32).

1. המומחה קובע, כי בעקבות רשלנות הנתבעים נותרה לתובעת נכות זמנית למשך שנה בשיעור של 20%, וכי נכותה הצמיתה של התובעת הינה בשיעור 10% בגין הצלקות בהתאם לסעיף 75(1)ב' לתקנות המוסד לביטוח לאומי.
2. הפסיכיאטרית שבדקה את התובעת קבעה בחוות דעתה, כי כתוצאה מהטיפול הקוסמטי להסרת שיער בעקבותיו נגרמו לה צלקות מרובות שכיסו את פני שתי הרגליים התפתחה אצל התובעת תמונה דיכאונית עם פגיעה נכרת בדימוי העצמי והגופני, החמרה בדפוסי הפרעת אכילה, תסמיני חרדה, פגיעה בתפקוד האקדמי והחברתי והימנעות טוטאלית מהתחום הרומנטי שהצריכה טיפול בשיחות אצל פסיכולוגית ובטיפול תרופתי, אותו נוטלת עד היום. נכותה של התובעת בעקבות הרשלנות הינה בשיעור של 15% בגין תמונה נפשית המגבילה את ההתאמה הסוציאלית ואת כושר העבודה באופן בינוני, בהתאם לסעיף 34 (בין סעיף ב' ל ג') לתקנות המוסד לביטוח הלאומי.

**העוולות**

1. התובעת תטען כי נזקיה נגרמו כתוצאה מטיפול רשלני ובלתי מיומן שניתן לה על ידי הנתבעים.
2. התובעת תטען כי הנתבעים ביצעו לה טיפול לא נכון ו/או לא מקצועי ו/או רשלני ו/או לא מתאים ו/או לא בעוצמה נכונה ו/או נדרשת ו/או במשך זמן ארוך מדי.
3. התובעת תטען כי הנתבעים הבטיחו לה ביחס לטיפול הבטחות כוזבות, מטעות, שיצרו אצלה מצג שווא, שכל מטרתן היתה לרצות את התובעת ולשכנעה לבצע את הטיפול המוצע.
4. התובעת תטען כי לפני ביצוע הטיפולים לא קיבלה מהנתבעים כל הסבר כי בעקבותיהם עלולות להיוותר לה צלקות נרחבות ומכערות לצמיתות, וכי לו היתה יודעת כי זו עלולה להיות התוצאה לא היתה מסכימה לעבור אותם.
5. התובעת תטען כי האירוע אירע בעקבות רשלנותם ו/או חוסר מיומנותם ו/או הפר חובותיהם על פי חוק של הנתבעים ו/או מי מטעמם וזאת, בין היתר, כמפורט להלן:
   1. העלימו מפני התובעת מידע באשר לסיכונים הכרוכים בטיפול, ו/או;
   2. השתמשו בעוצמות לא נכונות ו/או לא מתאימות של מכשיר הטיפול ו/או במשך חשיפה ארוך מדי, ו/או;
   3. העסיקו עובדים ו/או מטפלים שלא היו מיומנים לביצוע סוג הטיפולים שבוצעו לתובעת ו/או שלא עברו הכשרה מתאימה לביצוע הטיפולים ו/או שלא היו מורשים בביצועו ו/או בשימוש במכשיר עימו בוצעו לתובעת הטיפולים, ו/או;
   4. יצרו כלפי התובעת מצג שווא ו/או הבטיחו לה הבטחות שווא ו/או הטעו אותה ביחס לטיפולים ותוצאותיהם, ו/או;
   5. לא נתנו לתובעת את ההסברים הנדרשים והנכונים לפני ביצוע הטיפולים, ו/או;
   6. לא פעלו על פי הפרקטיקה המקובלת בהסרת שיער ו/או נהגו שלא על פי הפרקטיקה המקובלת בהסרת שיער.

**הנזק**

1. עד לאירוע נשוא התביעה ניהלה התובעת, אורח חיים רגיל ומלא, היא הייתה מלאת שמחת חיים, חברותית, ועבדה כמלצרית למחייתה.
2. בעקבות הטיפולים הרשלניים שביצעו לה הנתבעים השתנו חייה של התובעת מהקצה אל הקצה.
3. כתוצאה מהטיפול הרשלני והסימנים המכערים שנותרו לתובעת על רגליה לכל אורכן נפגע הדימוי העצמי של התובעת, היא הפכה להיות מסוגרת, שקעה בחרדה ודיכאון ונפגע ביטחונה העצמי, חיי החברה שלה נפגעו, והיא נמנעה מיצירת קשרים עם בני המין השני.
4. כתוצאה מהאירוע פיתחה התובעת תגובה דיכאונית קשה למצבה וירידה קשה ביכולתה התפקודית. כתוצאה מהאירוע נזקקה התובעת לטיפול פסיכולוגי, פסיכיאטרי ואצל תזונאית, והיא מקבלת עד היום טיפול בתרופות פסיכיאטריות.
5. בעקבות האירוע שבה התובעת לסבול מהפרעת אכילה, בעיה ממנה החלימה שנים רבות לפני תחילת הטיפול. בעקבות ההפרעה נזקקה התובעת, והיא נזקקת עד היום, לטיפול פסיכולוגי ותרופתי.
6. בעקבות האירוע נשוא התביעה סובלת התובעת מתופעות של עקצוץ וגרד בצלקות המתגברים בחום ובמאמץ.
7. בעקבות האירוע נותרה לתובעת נכות צמיתה בשיעור 23.5%.
8. בעקבות האירוע נשוא התביעה חשה התובעת בושה במראה גופה ונמנעת מחשיפתו. בשל האיסור לחשוף את רגליה לשמש והן מפני הפגיעה הקשה בדימוי הגוף, נמנעת התובעת מללבוש בגדים קצרים המתאימים לגילה ועל פי האופנה כיום, או בגד ים, ונאלצת ללבוש רק מכנסים ארוכים שיסתירו את תוצאות הטיפול. בנוסף, השיער באזורי הגוף בהם בוצע ה"טיפול" ממשיך לצמוח, על אף שהוסבר לתובעת כי הטיפול יסיר אותו.
9. בעקבות האירוע נשוא התביעה נגרמו לתובעת הוצאות בגין רכישת ביגוד.
10. עובר לאירוע נשוא התביעה היה אחד מתחביביה של התובעת רחצה בים ובבריכה. כתוצאה מהאירוע נמנעה התובעת במשך תקופה ארוכה מרחצה בים או בבריכה. התובעת אף נמנעה מלבישת בגדים קצרים על אף החום השורר בישראל. בעקבות האירוע נשוא התביעה נפגעו הנאות חייה של התובעת ונגרם לה סבל רב.
11. בתקופת הטיפולים עבדה התובעת כמלצרית. בעקבות הטיפולים ותוצאותיהם נאלצה התובעת להפסיד ימי עבודה מאחר ומשך תקופה ארוכה היא בקושי יכולה הייתה לעמוד על רגליה או ללבוש מכנסים בעקבות הכוויות הכואבות והנפיחות ברגליה. גם לאחר שהכוויה התרפאה, בעקבות מצבה הנפשי, במשך חודשים ארוכים לא יכולה היתה לעבוד. כתוצאה מכך נגרמו לה הפסדי שכר.
12. בעקבות הנכות הנפשית מתקשה התובעת בלימודיה.
13. בעקבות האירוע נשוא התביעה נזקקה התובעת במשך מספר חודשים לעזרה מבני משפחתה בטיפול בה ובמשק הבית.
14. כתוצאה מהאירוע נשוא התביעה נגרמו לתובעת הוצאות רבות בגין נסיעות, חניה, ביקורים אצל רופאים, פסיכולוגים, דיאטנית, משחות, תחבושות ותרופות.
15. התובעת שילמה לנתבע 1 עבור הטיפולים סכום של 8,950 ש"ח. לא די שהטיפול גרם לה לנזק, הוא אף כשל, והחלה צמיחה מחודשת של שיער.
16. כתוצאה מהאירוע נשוא התביעה נגרמו לתובעת הוצאות נסיעה מוגברות.
17. נוכח האמור לעיל יתבקש כבוד בית המשפט לפסוק לתובעת את נזקיה כדלקמן:

**נזק מיוחד**

1. החזר עלות הטיפולים, בצירוף הצמדה וריבית- 9,934 ש"ח
2. הוצאות עבור נסיעות, חניות, ביגוד וכיוב'- 20,000 ש"ח
3. הפסדי שכר לעבר- 50,000 ש"ח
4. עזרה צד ג'- 20,000 ש"ח
5. הוצאות רפואיות בגין תרופות, תחבושות,

משחות, טיפולים רפואיים, טיפולים פסיכולוגיים,

פסיכיאטריים ודיאטניים- 40,000 ש"ח

**סך הכל נזק מיוחד- 139,934 ש"ח**

**נזק כללי**

1. הפסדי שכר לעתיד
2. הוצאות רפואיות בעתיד, לרבות תרופות, תחבושות, משחות, טיפולים רפואיים,

טיפולים פסיכולוגיים, פסיכיאטריים ודיאטניים.

1. עזרה צד ג' לעתיד
2. הוצאות נסיעה מוגברות לעתיד
3. כאב וסבל
4. פגיעה באוטונומיה
5. לחילופין ומבלי לגרוע מכלליות האמור לעיל תטען התובעת כי הינה זכאית לפיצוי מהנתבעים, על מלוא נזקיה בכל פריט ו/או אב נזק, על פי חלוקה כלשהי לפי קביעת בית המשפט הנכבד.
6. כל טענות התובעת נטענות במצטבר ו/או לחלופין, הכל לפי העניין והקשר הדברים.
7. לבית משפט נכבד זה הסמכות העניינית והמקומית לדון בתביעה בהתחשב במהותה, בסכומה ובמענם של הנתבעים.

אשר על כן מתבקש כב' בית המשפט להזמין את הנתבעים לדין ולחייבם לשלם לתובעת את נזקיה המיוחדים והכלליים, כפי שיוכחו ויקבעו על ידי כב' בית המשפט, בתוספת הוצאות משפט ושכר טרחת עו"ד ומע"מ ובתוספת הצמדה וריבית מיום הגשת התביעה ו/או מיום מתן פסק הדין, לפי הענין, ועד ליום התשלום בפועל.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**XXXXX XXXXXXXXXXX, עו"ד**

ב"כ התובעת